Reuniune extraordinară a Consiliului UE pe tema crizelor din Belarus şi estul Mediteranei.
Miniştrii de Externe din ţările UE se reunesc, vineri, pentru a discuta despre crizele din Belarus şi din estul Mării Mediteranei. Josep Borrell: "Vom discuta despre probleme urgente şi vom aborda situaţia din estul Mediteranei, scrutinul prezidenţial din Belarus şi evoluţiile din Liban.". UE a avertizat că ar putea impune sancţiuni Belarusului după scrutinul prezidenţial contestat de opoziţie.
Miniştrii de Externe din ţările Uniunii Europene se vor reuni vineri, într-o sesiune extraordinară, pentru a discuta despre criza din Belarus şi despre activităţile Turciei în estul Mării Mediterane, anunţă Josep Borrell, Înaltul reprezentant UE pentru Afaceri Externe şi Politici de Securitate."Voi convoca pentru vineri după-amiază o reuniune extraordinară a Consiliului UE pentru Afaceri Externe. Vom discuta despre probleme urgente şi vom aborda situaţia din estul Mediteranei, scrutinul prezidenţial din Belarus şi evoluţiile din Liban", a transmis Josep Borrell prin Twitter.Uniunea Europeană a avertizat că ar putea impune sancţiuni Administraţiei din Belarus, în contextul în care scrutinul prezidenţial care nu a fost "nici liber, nici echitabil" a fost urmat de acţiuni de reprimare.Grecia a cerut, marţi, organizarea de urgenţă a unei reuniuni a Uniunii Europene pe tema Turciei, acuzată că a iniţiat activităţi de explorare petrolieră în zone disputate din estul Mării Mediterane.Libanul se confruntă cu o gravă criză politică şi economică, iar explozia din Beirut a accentuat starea de nemulţumire socială.